Alvydas Jegelevičius

Biografija

Alvydas Augustinas Jegelevičius gimė 1949 metų spalio 3 d., Alytuje, muzikos mokytojo šeimoje. 1967 m. baigė Alytaus 1-ąją vidurinę mokyklą. Mokėsi Alytaus Muzikos Mokykloje, smuiko klasėje, vėliau – Vilniaus J. Tallat – Kelpšos aukštesniojoje muzikos mokykloje įgijo choro dirigento, dainavimo ir muzikos mokytojo specialybes. Lietuvos Valstybinėje Konservatorijoje studijavo estradinę, džiazo muziką. Nuo 1970 m. vadovavo garsiam Alytaus pašto ansambliui "Aisčiai". Profesionalią muziko veiklą, pakviestas J. Tiškaus, pradėjo 1973 m. Lietuvos Nacionalinės Filharmonijos ansamblyje „Estradinės melodijos“ kaip solistas – vokalistas. Čia nuskambėjo ir pirmos jo dainos. 1975–1977 m. A. Jegelevičius vadovavo garsiems „Vilniaus aidams“, kur pasireiškė ne tik kaip dainininkas, instrumentalistas, bet ir kaip puikus aranžuotojas, kompozitorius. Nuo 1979 m. dirbo Vilniaus mieste, estradinių orkestrų ir ansamblių susivienijime, solistu – pianistu "Neringos" džiazo kavinėje, vėliau grupiniu dirigentu. Vilniuje prasidėjo kokybiškai aukštesnė muzikinė veikla – darbas su LRT Lengvosios Muzikos Orkestru, "Trimito" koncertine grupe, su Lietuvos teatrais, estrados, džiazo atlikėjais. 1988–1995 buvo Vilniaus teatro „Sietynas“ (vėliau „Vaidilos“) kompozitorius ir muzikos dalies vedėjas. Nuo 1997 m. – Lietuvos Kompozitorių Sąjungos narys – kompozitorius, aranžuotojas, pianistas, muzikos prodiuseris. Ansamblio „Gedimino vyrai“ vadovas 

A. Jegelevičiaus dainos ir aranžuotės skambėjo daugelyje koncertų, festivalių, konkursų, ne tik Lietuvoje, bet ir buvusioje Sovietų Sąjungoje, Lenkijoje, Makedonijoje, Vokietijoje, Bulgarijoje, Čekijoje, Vengrijoje, Austrijoje, Kuboje, JAV, Kanadoje, Australijoje. Kompozitorius yra surengęs daug autorinių koncertų, už dainas yra pelnęs įvairių prizų, taip pat dalyvavęs tarptautiniuose konkursuose, festivaliuose, kaip žiuri narys. Kaip pianistas – interpretatorius jau daugiau nei dešimt metų džiazuoja įvairiuose proginiuose renginiuose. Yra įkūręs džiazo trio "Amber Jazz Trio".

Kūryba

Kompozitoriaus kūrybą sudaro apie 300 kūrinių, kurių daugumą sudaro dainos solo, duetai, vokaliniai ansambliai, chorai.

Kita kūryba: instrumentinė, džiazo muzika (apie 20 pjesių instr. ans., LRT orkestrui), muz. dramos spektakliams (per 20), TV dokumentiniams, animaciniams filmams.
Populiariausios dainos:

„Pirmosios Gėlės“, „Smuiko Stygos”, "Nakvynė Saulės Namuos" (V. Bložė), ”Vaikystės Šviesa”, „Ožiaragis“ (J. Kunčinas), „Baltas Lino Gyvenimas“, „Kur Lyguma Lig Debesų“ (E. Mezginaitė), „Vienkiemis“, „Kregždutė“ (A. Antanavičius), „Kaip Gera Mūsų Žemėj“, „Dzūkų Dainos“ (E. Drėgva), „Obelis“ (R. Baltrušaitis), „Tėvo Sodas“, "Kraštiečių Daina" (J. Strielkūnas) ir kt.
Stambesni kūriniai:

miuziklas „Dzūkiška karčema“ (B. Sriubo libretas, 1980), miuziklai – pasakos vaikams „Spyruoklinis kareivėlis“ (V. Palčinskaitės ž., 1986), „Lapės gyvenimas ir mirtis“ (pagal V. Pietario pasakas, 1991); T. Williamso „Vasara ir dūmai“ (1999); Mažoji oratorija „Žeme, nepalik mūsų“ (A. Ambraso ž.) orkestrui, chorui, skaitovui ir solistui (1980), „Prie ugnelės“ (V. Bložės ž.). Triptikas solistui, vokaliniam ansambliui ir orkestrui (1979–80), „Medinis dieve“ (D. Pranckietytės ž.) mišriam chorui, solistui ir fonogramai (1991), Operetė vaikams „Po medžio skara“(E. Mezginaitės libretas,1997), muzika animaciniams filmams "Laimės žiburys", serialas "Paršiuko Čiuko nuotykiai" „Svetimam laike“, "Sezamas" (2000). Muzika TV serialams "Dapkai - Butkai" (2003-06), "Broliai" (2008).

Yra išleidęs keturias poezijos knygas: eilėraščių rinktinę "Keletas vakar šiandien motyvų ir vienintelis prašymas" (2005), poemų knygas "Pokario berniukas"(2005), "Nerštas"(2007), "Kalbantys šešėliai"(2008).

Apdovanojimai

1986 m. dainos Vilniui konkurse laimėjo pirmąją („Vilniaus miestui“ ž. E. Mezginaitės) ir antrąją („Prie Vilnelės“ ž. J. Mačiukevičiaus) premijas.

2008 m. LATGA-A TV konkurse daina "Tavo vardas" laimėjo antrą vietą.

Lietuvos kultūros ministerijos premija už geriausią muziką vaikų spektakliui